**RAZMNOŽEVANJE SOBNIH RASTLIN**

Gotovo imate v stanovanju ali hiši kakšno rastlino, ki jo lahko razmnožite ter tako dobite eno ali več novih rastlin.

**Potrebujete**:


* škarje,
* lonček,
* vodo in
* sobno rastlino.

**Navodilo za delo**


S škarjami odrežemo list ali del rastline tam, kjer je prikazano na fotografiji spodaj. Odrezani del rastline enostavno damo v kozarček z vodo, ki jo tedensko menjamo. Po približno enem mesecu bodo odrezani deli rastline razvili korenine. Takrat jih boste lahko posadili v lonček, kjer bo nadaljevala rast.

**Za (vegetativno) razmnoževanje so zelo primerne:**


1. **afriška vijolica**

Afriška vijolica je ena izmed najbolj priljubljenih okrasnih rastlin, saj lahko cveti kadarkoli v letu in zato je idealna sobna rastlina za topla in vlažna mesta, proč od neposredne sončne svetlobe. V višino zraste od 10 do 15 centimetrov. Listi so pritlični, z dolgimi peclji, temno zelene barve z majhnimi dlačicami. Potrebuje temperaturo vsaj 15°C. Rada ima svetlobo, vendar je ne smemo postaviti na neposredno sonce, posebej ne med poletjem. Zalivati moramo zelo pazljivo v podstavek z mlačno vodo dvakrat na teden ali pa jo zalijemo z vrha, toda tako da ne zmočimo listov.

1. **kalanhoja**

 Kalanhoja cveti več mesecev celo, če zanjo ne skrbimo preveč. Cvetovi so ponavadi rumeni ali rdeči. Cveti vso leto. Večina ljudi ima rastlino za enoletnico, a pri skrbni negi jih je možno gojiti iz leta v leto. Med poletjem rastlina zahteva svetel zračen prostor, a ne prenaša močnega opoldanskega sonca. Zalivamo jo manj, ker rastlina ne prenaša preobilice vode.

1. **zelenčica**

Zelenčica je nezahtevna in trdoživa sobna rastlina, ki ne potrebuje veliko toplote, svetlobe in vlage. Najlepše sicer uspeva v hladnejših vlažnih prostorih. V obdobju najbolj bujne rasti rastlino precej obilno zalivamo.